Uvod

Margetić

Pojam valentnosti nadilazi same morfološke oblike koji sačinjavaju rečenicu tako što strukturira apstraktne veze među riječima, a važan trenutak u njegovom razvoju je djelo *Elementi strukturalne sintakse* (1959.) francuskog lingvista Luciena Tesnierea u kojemu se polazi od pojma *veze*/*koneksije* – nevidljive komponente koja omogućava da se rečenica manifestira pomoću vidljivih komponenata, to jest, samih riječi. Među njima postoji hijerarhija u kojoj vrhovna, temeljna uloga pripada glagolu. Poput valencije elektrona, glagolska valencija je vrijednost koja predstavlja broj dopuna kojima glagol može, a i ne mora otvoriti mjesto u rečenici. Sintaktička valencija glagola podrazumijeva broj obaveznih dopuna (argumenata, aktanta) i neobaveznih dopuna (adjunkta, cirkumstanta) koje on zahtijeva kako bi rečenica bila gramatički ispravna. S druge strane, semantička valencija je određena brojem veza koje glagol može ostvariti u semantičkoj sferi, to jest, radi se o dopunama koje se podrazumijevaju misaono. Primjer odnosa ovih dviju vrsta valencije jest to da je glagol “jesti” u iskazu “vuk jede” sintaktički jednovalentan (dopuna je samo subjekt), a semantički dvovalentan (značenjski se podrazumijeva da je vuk vršitelj radnje, a ono što jede objekt).

Zbog oprečnosti tih dviju vrsta valencija lako može doći do problema pri razlikovanju argumenta i adjunkta. Najjednostavnije rečeno, argumenti su sudionici u radnji koji sintaktički imaju strogu povezanost s glagolom te se, čak i ako ih se izostavi, misaono podrazumijevaju. Do kasnog 20. stoljeća je pri određivanju argumenata glagola dominirao samo pojam tranzitivnosti, no P. J. Hopper i S. A. Thompson 1980. godine donose kategorizaciju s obzirom na nešto širi spektar karakteristika radnji kroz koje se ostvaruje priroda odnosa vršitelja i trpitelja, to jest, agensa i pacijensa.

U starogrčkom jeziku valencija i prijelaznost određenog glagola imaju međuodnos s padežom dopune i sa stanjem. Strože prijelazni glagoli najčešće imaju argument u akuzativu, što je indikator da je objekt intenzivnije zahvaćen radnjom, dok neprijelazni glagoli otvaraju mjesto objektu u genitivu ili dativu – na primjer, διαφθείρω τινά (objekt doživljava ekstremnu promjenu) i βοηθέω τινὶ (objekt prima korist). Nadalje, svih uloge padeža same po sebi nemaju jednako strogo određenje; tako dativ, nastavši sinkretizmom, obuhvaća uloge triju starijih indoeuropskih padeža (dativ, lokativ, instrumental) te samim time ima manje strogo određenu funkciju nego akuzativ ili nominativ. S druge strane, glagolski vid može smanjiti valenciju – npr. isti glagol u aktivu otvara mjesto subjektu i izravnom objektu, u mediopasivu integrira objekt sa subjektom što se iskazuje morfološki u nastavku, te u pasivu otvara mjesto objektu koji postaje subjekt. Dakako, spomenuti integrirani objekt se može iskazati povratnom zamjenicom i vršitelj radnje koju subjekt trpi u pasivu se može iskazati priložnom oznakom, no te dopune nisu na obaveznoj razini poput onih u aktivu. Osim što se valencija može povećati promjenom stanja, može se i umanjiti pomoću kauzativnih nastavaka, npr. μεθύω (biti pijan) i μεθύσκω (opiti koga).

U modelu funkcionalne gramatike koju opisuje Simon C. Dik (1981.), valencija se definira kao dio *predikatnog okvira* . Dik razlikuje kvantitativnu i kvalitativnu valenciju – kvantitativna podrazumijeva broj argumenata koje glagol veže uza se u svrhu ostvarivanja nuklearne predikacije (temeljni sloj modela *klauze*), dok je kvalitativna valencija određena semantičkom ulogom tih argumenata (agens, pacijens/cilj ili recipijent).